Predkladacia správa

Podľa ustanovenia § 2 zákona č. 515/20003 Z. z. o krajských úradoch a obvodných úradoch a o zmene a doplnení niektorých zákonov, prednostu krajského úradu a obvodného úradu vymenúva a odvoláva vláda Slovenskej republiky na návrh ministra vnútra.                     V súlade s citovaným zákonom je v kompetencii ministra vnútra predkladať vláde Slovenskej republiky návrh na vymenovanie a odvolanie prednostov krajských úradov a obvodných úradov.
Návrh na odvolanie Ing. Pála Keszegha z funkcie prednostu Krajského úradu v Trnave sa predkladá z dôvodu, že zložením sľubu poslanca sa stáva poslancom Národnej rady Slovenskej republiky. Na uvoľnenú  funkciu prednostu navrhujeme vláde Slovenskej republiky vymenovať Mgr. Lászlóa Biróa, ktorý vykonáva funkciu prednostu Obvodného úradu v Galante. Nadväzne na jeho odvolanie z funkcie prednostu obvodného úradu a vymenovanie do funkcie prednostu Krajského úradu v Trnave je potrebné obsadiť funkciu prednostu Obvodného úradu v Galante vymenovaním navrhovanej kandidátky vládou.
Vláda Slovenskej republiky na svojom rokovaní dňa 2. decembra 2003 schválila uznesením číslo 1153 kritériá na funkcie prednostov krajských úradov a obvodných úradov a zásady postupu navrhovania kandidátov na funkcie prednostov krajských úradov a obvodných úradov.
Minister vnútra zriadil na základe citovaného uznesenia vlády komisiu na výber kandidátov na funkciu prednostov krajských úradov a obvodných úradov ( ďalej len „komisia“ ). 
Komisia vyhodnotila navrhovaných kandidátov v zmysle vládou schválených kritérií a zásad a konštatovala, že spĺňajú kritériá na funkciu prednostu krajského úradu a prednostu obvodného úradu a taktiež vyhoveli psychodiagnostickým testom.
Bezpečnostná previerka na funkciu prednostu krajského úradu a prednostky obvodného úradu bude vykonaná v súlade so zákonom č. 215/2004 Z. z. o ochrane utajovaných skutočností a o zmene a doplnení niektorých zákonov. 
Odporúčame  Ing. Pála Keszegha odvolať z funkcie prednostu Krajského úradu v Trnave a Mgr. Lászlóa Biróa z funkcie prednostu Obvodného úradu v Galante  dňom 30. septembra 2005 a jeho vymenovanie do funkcie prednostu Krajského úradu v Trnave, ako aj vymenovanie  JUDr. Andrey Melovej  do  funkcie prednostky Obvodného úradu v Galante uskutočniť dňom 1. októbra 2005.
Podľa § 9 zákona číslo 211/2000 Z. z. o slobodnom prístupe k informáciám sa navrhuje nezverejňovať  údaje uvedené v charakteristikách kandidátov na funkciu prednostu Krajského úradu v Trnave a funkciu prednostu Obvodného úradu v  Galante.